ዓወት ናይ ቦልሶናሮ እታ ንዝሓለፉ 13 ዓመታት ብጸጋማይ ክንፊ ሰልፊ ሸቃሎ ክትምራሕ ዝጸንሐት ኣብ ላቲን ኣሜሪካ ዝዓበየ ደሞክራሲ ዘለዋ ብራዚል ብንጹር ናብ የማናይ ክንፊ ትዘዙ`ላ ማለት`ዩ። ፕረሲደንት ዲልማ ሮሴፍ ብገበን ተኸሲሳ ድሕሪ ምእላያ፡ ንዝሓለፉ ክልተ ዓመታት እታ ሃገር በቲ ዘይህቡብ ዓቃባዊ ሚሸል ተመር ክትምራሕ ጸኒሓ። ኣብ መረጻ ብራዚል ተዓዋቲ ኣይተረኽበን ተመር ዝነበሮ ህቡብነት ክልተ ሚእታዊት ጥራይ ብምንባሩ፡ ብራዚላውያን ንለውጢ ክህንጠዩ ጸኒሖም። እንተኾነ ግን እቲ ዝተሃንጠይዎ ለውጢ ከመይ ክኸውን ኣለዎ ኣብ ዝብል ኣምር፡ ኣብ`ታ ሃገር ዓቢይ ምግምማዕ ፈጢሩ`ዩ። እቲ ናይ ዓሰርተ ሚእታዊ ጸብለልታ ድምጺ ኣብ ዓወት ናይ ቦልሶናሮ ድማ እቲ ሕግን ስርዓትን ዝሰፈናን ክብርታት ስድራቤታት ዝሕለወላን ሃገር ንምውሓስ ዝኣተዎ መብጽዓ ቀዳምነት ክወሃቦ ኣለዎ ማለት`ዩ። ቦልሶናሮ ድሕሪ ምዕዋቱ`ኸ እንታይ ኢሉ?
